Fødselsdagstale - Dea 80 år   
af Maja Lykketoft

**Kære Dea**

Tillykke med 80-års fødselsdagen (torsdag d. 9. december.)

Ærgerligt, du ikke kan opleve al den opmærksomhed, du får i disse dage. Her på Østerbro, hvor du boede i mere 20 år er du blevet fejret med hele 3 forskellige arrangementer, og på det Charlottenborg, hvor du både gik i børnehave og fik din uddannelse som billedkunstner, bliver du hyldet d. 8. december med en foredragsaften og langbordsmiddag i “Deas univers”.

Selvom det allerede er 20 år siden du døde, så er du på ingen måde glemt. Tvært imod har din kunst fået en flot revival.

Både Vinterbørn og Kastaniealléen er blevet genudgivet for nylig. Louisiana havde en stor og velbesøgt udstilling med dig for et par år siden. SMK har haft mange af dine værker fremme til den store udstilling ”Efter Stilheden- kunstens kvinder tager ordet”, der netop er slut og noget af din plakatkunst hænger fortsat fremme på Arbejdermuseet. Dine billeder er igen blevet moderne. Efterhånden kan man kan gå til linoleumssnit både på ungdomsskoler, højskoler og aftenskoler. Men du var first mover.

Du bevægede dig tvangfrit mellem mange udtryksformer, men det var netop linoleumssnittene, der blev din særlige signatur som billedkunstner.

Du blev opflasket i et kunstnerisk miljø med en socialistisk tankegang og kom allerede ind på kunstakademiets billedskole som 16-årig. Efter endt uddannelse i Kbh. så du mod Østeuropa og valgte studieophold i Polen, Jugoslavien og Sovjetunionen.

Det var her du fandt dit eget udtryk i en blanding af folkekunst og propaganda - en enkel, figurative og grafisk stil som mange kunne aflæse og spejle sig i.

Du ville gerne skabe kunst som også den arbejdende klasse både kunne se sig selv i og havde råd til at anskaffe sig. Så du arbejdede med formater, der hurtigt kunne masseproduceres til fx plakater. Kunst og liv skulle hænge sammen. For alle.

I kølvandet på ungdomsoprøret videreudviklede du dette program for kunsten sammen med kunstnerkollektivet Røde Mor. Kunsten var et våben FOR solidaritet og IMOD det højborgerlige normer, imperialisme og kapitalisme. Den politiske propagandakunsts oprørske yndlingsfarve var rød som dit ikoniske Røde Mor-logo.

Nye blandingsformater som Rockcirkus bevæbnet med kampånd og humor gjorde Røde Mor til en af 1970ernes mest toneangivende grupper.

Samtidig blev kunstnerkollektivet et af tidens fine eksempler på det særlige mennesker kan udrette sammen.

FORFATTERSKABET  
Du udrettede også mirakler alene. Sådan et mirakel var Vinterbørn.

Din gennembrudsroman var intet mindre end en genistreg.

Som det ofte er med genistreger, så utrolig enkelt og indlysende.

Den rigtige historie på det rigtige tidspunkt.

Vinterbørn handlede om dit eget liv. På 5 år fik du 3 børn og var pludselig hvirvlet ind et liv små børn. I *Vinterbørn* skriver du selv om motivationen for at skrive bogen:

“*Det er i det hele taget vigtigt for en kvinde at tale om sin fødsel. Det er jo hendes livs oplevelse. Skulle hun virkelig holde den for sig selv? I århundreder har den kollektive erfaring været stuvet af vejen. Været henvist til lukkede kvindekredse som ammestuesnak. Fyldt med forvirrede forestillinger, tabuer og overtro.”*

Kære Dea

Det var godt du ikke holdt den historie for dig selv. At du påtog dig opgaven med at skrive det, der blev 1970ernes store samtidsroman. Vinterbørns hudløse beskrivelser af en række vidt forskellige kvinders lige så forskellige oplevelser af graviditet og fødsel på en barselsgang var ikke set før. Og selvfølgelig blev det en bestseller: for som der står på en - af Røde Mors plakater: “Kvinder er den halve verden”.

For mig, der er en generation efter dig, er Vinterbørn også en fin fortælling om søstersolidaritet på tværs af nogle sociale skel, der i 1970erne har været mere udtalte og arketypiske end de er i dag.

Tiden bød på rygning og rødvin på barselsgangen, hvilket fortæller om folkesundhedens udvikling på 45 år og samtidig bliver et billede på en tid, der ikke havde nutidens mange påbud til nybagte mødre.

Jeg har sendt mange længselsfulde tanker til en tid, hvor man oven på en fødsel fik den luksus at dvæle ved et stort livsøjeblik - alt imens man blev plejet i dagevis af et omsorgsfuldt hospitalsvæsen.

**Efter Vinterbørn** tager dit forfatterskab fart.

Du sætter scener med en billedkunstnerens blik og sanselighed.

Du fortæller i et lettilgængeligt sprog, hvilket du selv tilskrev din egen ordblindhed, men tilgængeligheden for et stort publikum var fortsat et vigtigt projekt for dig.

Det blev til 18 bøger i alt og de fleste af dem illustrerede du selv.

Uanset om det var rejsebøger, brevromaner, samtidsromaner, skuespil eller børnebøger var omdrejningspunktet det nære liv. Din egen familie var din største inspirationskilde, og det var velkendt, at det ofte var dit eget liv historierne handlede om. Personerne hed blot noget andet.

Autofiktion og dokumentarroman var ikke betegnelser man brugte i 1970erne.

Du kaldte slet og ret dine bøger for romaner.

Du har berørt alle store livsafsnit i dine bøger.

Fra fødsler i Vinterbørn til parhold og familielivets udfordringer i Den indre by og Morgengaven til døden i bogen med den sigende titel Aftenstjernen, der - igen i let fiktionaliseret form handler om din egen mors sygdom og død. Alle handler de om vigtige livsafsnit, der berører store følelser. Det gør du nænsomt og registrerende, men aldrig sentimentalt.

Du var også en forfatter, der formåede at skildre, hvordan barnet ser og sanser verden - fortællerstemmen et barnets i bøger som *Kastanieallen* og i *Skibet i flasken*. Barnets poetiske blik på de voksnes verden.

SAMTIDSROMANER

De fleste bøger har dog den voksne kvindes blik på sin samtid.

Dine hovedpersoner var som regel kvinder og din tilgang var altid undersøgende:

Hvad sker der når vi selv får børn og skal balancere med børn, parforhold, kunst og politiske holdninger. Lever vi i overensstemmelse med vores idealer og lever vi i det samfund, som vi ønsker os?

Du stillede eviggyldige spørgsmål som er spændende at stille i en hvilken som helst generation.

--

SOLIDARITET  
Når man læser dine bøger, så ved man at solidaritet for dig var et af sprogets vigtigste ord. Du var kommunist, men du blev aldrig dogmatisk.

I et gammelt filmklip (JJ film 1980) har du en samtale med Ritt Bjerregård, hvor hun spørger dig, hvordan du kan forene din grundtvigianske baggrund med din kommunistiske overbevisning, hertil svarer du:

“De kan forenes vældig godt. Begge tror på at vi skal realisere os nu og har

livsholdning og idé om, at mennesket blomstrer under de rette omstændigheder.“

Så når folk kalder dig “benhård sovjettro”, så siger jeg “Nej, hun var idealist”.

Du havde i hver tilfald en dybfølt tro på menneskene og troede længe på den bedste version af kommunismen. Men du opgav i 1982.

Du meldte dig ud af kommunistpartiet, da den frisindede grundtvigianer i dig alligevel havde fået nok af de kommunistiske landes totalitære tendenser.

Din optimisme på menneskehedens vegne - og tiltro til, at vi mennesker ønsker hinanden de bedste vækstbetingelser var bevægende set med nutidens øjne.

Solidaritet eller kammeratlighed var i din optik universelle værdier.   
Taget ud af sin politiske historiske kontekst - er det smukke og eviggyldige værdier, du minder os om at huske på.

Kære Dea

Det skal ikke være nogen hemmelighed, at jeg som barn af de røde 70erne

har skreget med på kommunistiske kampsange jeg ikke forstod indholdet af.

Og ligesom mange andre af 70ernes børn senere i livet har haft en aversion mod forældregenerationens revolutionsromantik og ivrige brug af ordet Solidaritet.

Men hvor er jeg glad for, at min nysgerrighed vandt over mine aversion, da jeg besluttede mig for at fordybe mig i dit forfatterskab.

For selvom solidariteten findes hos oprørske revolutionære og puritanske kunstnere i dine bøger, så findes den lige så ofte hos en velhavende onkel, der hjælper familien økonomisk, eller en hemmelig elsker, der er underskøn, selvom han er noget så småborgerligt som socialdemokrat.

Dine bøger handler primært om det nære liv, og de udfordringer dine hovedpersoner - især kvinder har - er i forbløffende høj grad de samme i dag.

Manden og kvinden hæfter solidarisk for børnepasning. Manden kan både skifte ble og lave mad. Men en kvinde, der har ambitioner og står ved det, - en kvinde, der er stolt af sit arbejde, hun kan møde omverdens krav om at skrue ned for sig selv og fremfor alt, kan hun få problemer i parforholdet. Den historie rammer lige så rent i dag som for 45 år siden.

Du illustrerede ofte dine egne bøger så de blev små helstøbte kunstværker, der forener forfatteren og billedkunstneren så fint. Disse helstøbte kunstværker kan man fortsat låne på biblioteket.

Du ønskede at demokratisere kunsten og gøre den tilgængelig for alle og dine bøger blev et flot bidrag til det projekt.

Som kunstner var du en knokler, og det er utroligt hvad du nåede at levere på de 59 år, du var her på jorden. Du efterlod os en helt utrolig stor og mangfoldig kunstnerisk produktion både som billedkunstner og som forfatter.

som vi fortsat kan gå på opdagelse i.

Du var en kunstner med en stor spændvidde, der tidligt tog et kunstnerisk valg som du forblev loyal i mod. Du ville forene liv og værk og det gjorde du til fulde.

Og du fuldførte din mission om at levere tilgængelig og demokratisk kunst.

Med dine beskrivelser af det nære liv rammer du eviggyldige temaer som vi fortsat kan spejle os i.

Vi markerer din runde fødselsdag, fordi du var en produktiv, spændende og langtidsholdbar kunstner.